b'\n_START_ARTICLE_\nMeksikieti\xc5\xa1ka banga\n_START_PARAGRAPH_\nMeksikieti\xc5\xa1ka banga (angl. Mexican wave, isp. La Ola) - stadione susirinkusios minios daromas veiksmas, primenantis bang\xc4\x85. Jos daromos susirinkusiai miniai kartu trumpam atsistojant ir i\xc5\xa1keliant rankas, taip sudarant judan\xc4\x8dios bangos \xc4\xafsp\xc5\xabd\xc4\xaf. Kiekvienas dalyvis privalo atsistoti tuo pa\xc4\x8diu metu kaip ir prie\xc5\xa1ais j\xc4\xaf ir u\xc5\xbe jo esantys ir \xc5\xa1iek tiek v\xc4\x97liau nei esantis jam i\xc5\xa1 de\xc5\xa1in\xc4\x97s (jei banga daroma pagal laikrod\xc5\xbeio rodykl\xc4\x99) arba i\xc5\xa1 kair\xc4\x97s (jei banga daroma prie\xc5\xa1 laikrod\xc5\xbeio rodykl\xc4\x99). Bangos dalyvis i\xc5\xa1sitiesia visu \xc5\xabgiu ir tu\xc4\x8dtuojau v\xc4\x97l atsis\xc4\x97da._NEWLINE_To rezultatas - per \xc5\xbei\xc5\xabrov\xc5\xb3 gretas ver\xc5\xbeliai judanti banga, nors patys \xc5\xbei\xc5\xabrovai nepajuda i\xc5\xa1 savo viet\xc5\xb3. Daugelyje did\xc5\xbeiuli\xc5\xb3 sporto aren\xc5\xb3 s\xc4\x97dimos vietos yra i\xc5\xa1sid\xc4\x97s\xc4\x8diusios aplink sporto lauk\xc4\x85, tod\xc4\x97l banga gali jud\xc4\x97ti nenutr\xc5\xabkstamai ratu; arenose, kur \xc5\xbei\xc5\xabrovai s\xc4\x97di ne ratu (pavyzd\xc5\xbeiui, puslankiu) banga gali atsispind\xc4\x97ti nuo kra\xc5\xa1t\xc5\xb3, t. y. nukeliauti iki vieno kra\xc5\xa1to ir gr\xc4\xaf\xc5\xbeti atgal, ir taip kartotis._NEWLINE_Da\xc5\xbeniausiai bangos daromos per futbolo var\xc5\xbeybas, daugumos futbolo stadion\xc5\xb3 s\xc4\x97dimos vietos i\xc5\xa1sid\xc4\x97s\xc4\x8diusios netaisyklingo rato pavidalu._NEWLINE_Pavadinimas kilo nuo to, jog pasaulyje masi\xc5\xa1ka paplito po 1986 m. pasaulio futbolo \xc4\x8dempionato, vykusio Meksikoje. Jau prie\xc5\xa1 tai banga buvo paplitusi \xc5\xa0iaur\xc4\x97s Amerikoje - Kanados ledo ritulio, JAV beisbolo ir amerikieti\xc5\xa1ko futbolo var\xc5\xbeybose. Pirmieji \xc5\xbeinomi Meksikieti\xc5\xa1kosios bangos atvejai u\xc5\xbefiksuoti 1981-1983 metais.'